บัณฑูรแนะปรับทิศรับทุนจีน
"บัณฑูร" ย้ำภาครัฐและเอกชนเตรียมพร้อมรับลงทุนจีนไหลเข้า ด้านนักธุรกิจจีนเผยปัญหาแรงงานเป็นอุปสรรคขวางลงทุน
29 ม.ค. 2558

"บัณฑูร" ย้ำภาครัฐและเอกชนเตรียมพร้อมรับลงทุนจีนไหลเข้า ด้านนักธุรกิจจีนเผยปัญหาแรงงานเป็นอุปสรรคขวางลงทุน
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า แม้แนวโน้มเศรษฐกิจจีนจะไม่ได้เติบโตสูงเป็นเลข 2 หลักเหมือนในอดีต เพราะฐานที่ใหญ่ขึ้นและเป้าหมายที่เปลี่ยนไปตามโจทย์ของตัวเอง จนส่งผลทำให้ประเทศอื่นแผ่วลงไปด้วย แต่จีนยังคงมีบทบาทสำคัญต่อเศรษฐกิจไทยและโลก ซึ่งภาครัฐและเอกชนไทยต้องเตรียมตัวเพื่อรองรับการค้าไทย-จีน ที่นับวันจะเพิ่มมากขึ้น รวมไปถึงการส่งเสริมให้เรียนภาษาจีนเป็นภาษาที่ 3 ด้วย
ทั้งนี้ จากสถิติการลงทุนโดยตรงจากต่างประเทศ (เอฟดีไอ) ระหว่างเดือน ม.ค.-พ.ย. 2557 ของสำนักงานส่งเสริมการลงทุน (บีโอไอ) พบว่าจีนยื่นขอส่งเสริมการลงทุนมากเป็นอันดับ 5 มี 36 โครงการ คิดเป็นมูลค่าเงินลงทุน 16,759 ล้านบาท 
ทั้งนี้ แม้การซื้อขายแลกเปลี่ยนโดยตรงระหว่างเงินบาทและเงินหยวนจะยังไม่สมบูรณ์ 100% แต่ก็มีบทบาทสำคัญมากขึ้นเรื่อยๆ ขณะนี้อาจจะมีธุรกรรมเพียงการเปิดบัญชี หักบัญชี แต่เชื่อว่าอีกไม่นาน ความสำคัญของการค้าไทย-จีนด้วยเงินหยวน จะมีไม่น้อยกว่าเงินเหรียญสหรัฐ
นายบัณฑูร กล่าวว่า เป็นเรื่องดีที่รัฐบาลไทยและจีนมีความร่วมมือพัฒนาระบบราง เพราะปัจจุบันการคมนาคมขนส่งหลักในไทยยังเป็นทางถนน อย่างไรก็ดีในแง่ของการรถไฟแห่งประเทศไทย (รฟท.) ก็ต้องปรับตัว ยกระดับประสิทธิภาพในระบบบริหารจัดการ รวมถึงทุกหน่วยงานรัฐวิสาหกิจ โดยเฉพาะผู้บริหารต้องมีความสามารถยกระดับประสิทธิภาพการให้บริการที่ดีขึ้น
ด้าน นายดาน คัง นักธุรกิจก่อสร้างชาวจีน ซึ่งทำธุรกิจในไทยมา 30 ปี เปิดเผยว่า แนวโน้มธุรกิจก่อสร้างในไทยจะปรับตัวดีขึ้นมากน้อยเพียงใดขึ้นอยู่กับนโยบายการลงทุนโครงสร้างพื้นฐานของรัฐบาลที่จะเห็นเป็นรูปธรรม ซึ่งคาดหวังว่าจะสามารถชัดเจนได้ในปีนี้ 
อย่างไรก็ตาม ขณะนี้มีอุปสรรคใหญ่คือ การขาดแคลนแรงงาน แรงงานไม่มีประสิทธิภาพและต้นทุนค่าแรงสูงขึ้น ซึ่งก่อนหน้านี้ธุรกิจมีต้นทุนค่าแรง 30% และต้นทุนวัสดุก่อสร้าง 70% แต่หลังนโยบายค่าแรงวันละ 300 บาท ส่งผลให้ต้นทุนค่าแรงขึ้นเป็น 40-50% ปัญหาดังกล่าวเป็นส่วนหนึ่งที่อาจจะทำให้นักลงทุนจีนลังเลที่จะมาไทย และอาจเลือกไปทำธุรกิจที่ประเทศอื่นแทน ขณะที่ราคาน้ำมันที่ลดลงมากนั้น หากเด้งขึ้นเร็วธุรกิจก็อาจปรับตัวไม่ทัน ขณะนี้ได้ทยอยสต๊อกวัตถุดิบไว้บ้างแล้ว